Гуп къыхэхар нэхъ лъэщт
Куэдрэ узримыхьэлIэ Iуэхугъуэ мэрем кIуам къыщыхъуащ Налшык и Сабий стадионым — Къэбэрдей-Балъкъэрым футболымкIэ и командэ къыхэхар утыку къихьащ. Апхуэдэ иужьу къыщыхъуар блэкIа лIэщIыгъуэм и 80 гъэхэращ, иджы щымыIэж Совет Союзым и Лъэпкъхэм я спартакиадэм.
Ди республикэм футболымкIэ и гуп къыхэхар зэхуашэсыныр къызыхэ-кIар гъатхэпэм и кIэухым щIэзыдзэжыну Урысей Федерацэм футболымкIэ и етIуанэ дивизионым и «Ипщэ» гупым 2018 — 2019 гъэхэм щекIуэкI зэхьэзэхуэм и етIуанэ Iыхьэм зыхуэзыгъэхьэзыр «Спартак-Налшыкым» и футболистхэм зэныбжьэгъугъэ зэIущIэ драгъэкIуэкIын папщIэщ. Абы куэд дихьэхащ икIи зэIущIэм еплъыну Сабий стадионым цIыхухэр уэру къекIуэлIат.
Къэбэрдей-Балъкъэрым и командэ къыхэхар зэхигъэувэну дзыхь хуащIащ нэхъапэм Налшык и «Спартак»-м хэту ехъулIэныгъэ инхэр зиIауэ иджы зи Iэзагъыр сабийхэм яхэзылъхьэ гъуащхьауэ цIэрыIуэ ГъуэплъащIэ Аслъэн. «Спартак-Налшыкым» нэхъыбэу хэтар хагъэхьэну зыкIэлъыплъхэращ.
Джэгум и япэ дакъикъэхэм щегъэжьауэ Къэбэрдей-Балъкъэрым и командэ къыхэхам тепщэныгъэр зыIэщIигъэкIакъым. Абы хэтт командэфIхэм щыджэгу футболист Iэзэхэр. Ахэращ зэIущIэм кърикIуар зыубзыхуари. Къуэн зэкъуэшхэу Аслъэнбэчрэ Заурбэчрэ топ зырыз нэхъапэм зыхэта «Спартак-Налшыкым» и гъуэм дагъэ-кIащ. Газаев Азэмэт ар щIигъэбыдэжащ, Шортэн Рустами метр пщыкIузым и деж щыту блигъэцIэфтакъым.
«Спартак-Налшыкым» и цIэкIэ къыхэжаныкIащ Апажэ Чэримрэ топыр зи гъуэм дэзыгъэкIыжа Къэбэрдей-Балъкъэрым и командэ къыхэхам и гъуащхьэхъумэ Къуэжеймрэ.
ЗэIущIэр 4:2-уэ иухащ. Пэжщ, Къэбэрдей-Балъкъэрым и гуп къыхэхар нэхъ бжыгъэшхуэжкIи текIуэфынут. АрщхьэкIэ Къуэн Аслъэнбэч метр пщыкIузым и деж щыту «Спартак-Налшыкым» и гъуащхьэтетым ебзэкIэфакъым.
Топджэгум кърихьэлIа-хэр зэбгъэдэкIыжащ зэIущIэм дэрэжэгъуэ ин къаритауэ. АдэкIэ «Спартак-Налшыкым» урысейпсо зэхьэзэхуэм зыхуэгъэхьэ-зырыным пищэнущ. Мыгувэу ар Нартсанэ (Кисловодск) къалэм кIуэнущ икIи, зыгъэсэныгъэхэм къыдэкIуэу, зэныбжьэгъугъэ зэIущIэхэри иригъэкIуэкIынущ. Къапщтэмэ, мазаем и 16-м абы хьэрхуэрэгъу къыхуэхъунущ етIуанэ дивизионым и Ипщэ гупым къыдыхэт «Спартак-Владикавказ» командэр.
Жыласэ Заурбэч.
